Dorit Myltoft (RV), 1999-04-08:
Jeg vil gerne takke energiministeren for den fremlagte energiredegørelse, som er den direkte anledning til, at Folketinget kan have denne forespørgselsdebat.
I Det Radikale Venstre er vi tilfredse med den netop indgåede aftale på elområdet, fordi vi med den aftale har en høj grad af forsyningssikkerhed på en miljømæssigt bæredygtig måde, fortsat har udbygning af vedvarende energi og fortsat har incitamenter til energibesparelser og energieffektivisering.
Vi deltager derfor aktivt i det foranliggende arbejde med at få aftalen udmøntet i lovgivning.
Jeg vil herefter bruge min tid til at tale mere bredt om temaer i energipolitikken.
Grundlaget for nyere tids danske energipolitik blev lagt i »Energi 2000« og fulgt op af »Energi 21«, som stadig er arbejdsgrundlaget for disse års energipolitik.
Dansk energipolitik skal ses i en international ramme.
Erfaringerne med det nordiske samarbejde skal forbedres og udbygges til at omfatte hele Østersøregionen.
Udveksling af viden og erfaringer vil indgå i dette samarbejde, og med tiden kan CO2-kvoterne komme med.
»Energi 21«s manende forord om, at de grænseoverskridende miljøproblemer bliver morgendagens udfordring på energiområdet, gælder stadig, om end vi kan sige, at vi er godt på vej med indsatser over for luftforureningen, altså at formindske CO2-udledningen og andre drivhusgasser i energiproduktionen.
Bilen er en genial opfindelse til at transportere både gods og mennesker i.
Ærgerligt er det så, at det geniale også har den gale side, nemlig forureningen som det ene alvorlige problem og trafiktæthed og trafikulykker som det andet meget store problem.
Forureningen kan løses ad teknisk vej.
Flere bilfabrikker har stillet i udsigt, at der fra år 2000 kan komme mindre forurenende biler på vejene.
Trafiktætheden er et byproblem, hvor der skal sættes mange virkemidler ind. Forhåbentlig får vi den folkelige debat herom med trafikministerens debatoplæg.
Der er bl.a. brug for alternative transportmuligheder, herunder en effektiv kollektiv trafik.
Danmark er blandt de lande i verden, der udleder mest CO2 pr. indbygger.
Danske virksomheder er så samtidig med til at udvikle metoder og teknologier, der kan bruges andre steder i verden.
Det er denne kombination af krav på hjemmemarkedet og eksport af viden og teknologi, der gør Danmark til et foregangsland, i dette tilfælde på energiområdet.
Efter min opfattelse har vi i Danmark en rodfæstet tradition for at prøve at finde nye tekniske løsninger på opståede problemer.
Det gælder meget græsrodsarbejde, f.eks.
opfindelser inden for den vedvarende energi, og det gælder den fremmeste forskning, f.eks. udnyttelse af renere brændsler og rensningsmetoder.
Her er der virkelig tale om et paradoks, for miljøbevidsthed og indsats mod rovdrift på naturens ressourcer optager jo mange, også mange unge mennesker, og heldigvis for det, for det folkelige engagement er en væsentlig forudsætning for, at Danmark kan være en dynamisk medspiller i den internationale energipolitik.
Som jeg ser det, er der fortsat hårdt brug for mennesker med teknisk snilde og et samfundsmæssigt engagement for at medvirke til at løse problemerne.
Det ville være meget ønskeligt, om uddannelsesinstitutionerne i højere grad kunne tydeliggøre behovet for at få uddannet mennesker, der aktivt kan medvirke ved disse fremtidens udfordringer. I Det Radikale Venstre er vi optaget af at sikre mange slags brændsler, mange forskellige produktionsformer og så stor udnyttelse af brændslerne som muligt.
Derfor ønsker vi, at der fortsat arbejdes og forskes i nye teknologier.
Det gælder f.eks. lovende teknologier inden for biogas, halm- og træfyret kraftvarme, solenergi og energiafgrøder.
Nogle er godt i gang, andre er i allerførste begynderfase, og andre er måske slet ikke opfundet endnu. Arvingerne efter Georg Gearløs skal stadig udvikle og udforske deres kreative ideer. I Det Radikale Venstre er vi så parat til at sikre, at der på forskellig vis kan ydes økonomisk støtte, når det drejer sig om forskning og forskellige udviklingsprogrammer samt til udbygning af den vedvarende energi.
I Det Radikale Venstre er vi generelt optaget af at udmønte det globale medansvar i konkret handling.
Når det drejer sig om bistand til tredjeverdenslande, gælder det, at disse landes adgang til en stabil, bæredygtig energiforsyning er en vigtig parameter, hvis de skal opbygge en selvstændig økonomi uden vedvarende behov for bistand.
Det er et godt spørgsmål, hvad der skal til, for at et uland skifter status i verdensbilledet, men et af virkemidlerne hedder opbygning af energiforsyning, og her har vi fra dansk side erfaring, der kan bruges.
Helt aktuelt kan man sige, at det også bliver en af de helt store opgaver, når det forhåbentlig inden for overskuelig tid gælder genopbygning af de krigsmærkede landområder på Balkan. Jeg vil så endelig omtale energibesparelse og energieffektivisering.
Med det klima, vi har i Danmark, er vore bygninger storforbrugere af energi.
Det gælder opvarmning, belysning og elforbrugende maskiner.
Med energibesparelse og energieffektivisering er der sket en hel del forbedringer, hvad angår folks forståelse for at spare på energien.
Elsparefonden har en stor del af æren for den omstilling.
Der er således grobund for at fortsætte ad den vej.
Jeg har netop set, at omstilling fra elkomfurer til gaskomfurer er en ny vej, Elsparefonden foreslår som en måde
at nedsætte elforbruget på.
Der er også sket store fremskridt, hvad angår effektivisering.
Det gælder f.eks. den række af aktiviteter, hvor produktionsvirksomheder i samarbejde med Energistyrelsen tager sigte på at tilvejebringe mere energieffektive anlæg i industrien.
Men når man så læser det enorme antal rapporter, der udgives inden for byggebranchen, og samtidig ser antallet af byggeskader stige voldsomt, kan jeg godt tvivle på, at byggebranchen som helhed for nærværende er indstillet på at give byggeriet et virkeligt kvalitetsløft, hvor energibesparende foranstaltninger indgår som noget helt selvfølgeligt.
Men med forskellige initiativer fra By- og Boligministeriet vil der være incitamenter til ændringer.
Byggekomponenter i Danmark udsættes på grund af de klimatiske forhold for store temperatursvingninger, og det er teknologisk udfordrende og krævende at skabe yderligere besparelser i boligernes energiforbrug.
Ikke desto mindre er det en nødvendighed at tage disse udfordringer op.
I parentes bemærket kan man jo sige, at forhåbentlig kan sådanne nye løsninger bane vejen for nye eksporterhverv, sådan som det er set på energiproduktionsområdet, hvor udviklingen af vindkraft er en sådan succesrig erfaring; røgrensning er en anden. I Det Radikale Venstre er vi som sagt tilfredse med, at det er lykkedes at få en bred aftale i stand på elområdet
, fordi det giver stabile retningslinjer for alle de aktører, der skal forvalte og leve med reglerne.